**Repülőmérnöki szak hallgatói elégedettség értékelése**

**2023**

A repülőmérnöki szak hallgatói a korábbi évek gyakorlatának megfelelően a megadott szempontrendszer szerint értékelték a repülőmérnöki szakot. A hallgatók 25%-a (37 fő) töltötte ki a kérdőívet. Az előző évi méréshez képest nőtt a felmérésben résztvevő hallgatók száma, ami 2022-ben 27%, 17 fő volt).

1. **A szakon folyó oktatás színvonala**

***A hallgatói megítélés változónak tekinthető***. A hallgatók jelentős része, 40%-a szerint az oktatás színvonala erősen hullámzó (2022-ben 52,94% vélekedett így, azaz még magasabb volt ez az arány). Továbbá számottevően csökkent azok száma, akik a képzést magas színvonalúnak tartják, 8%-ra a 2022-es 23,53%-ról. Továbbra is igen alacsony azok aránya, akik szerint megfelelő az oktatás színvonala (2023: 3,6%, 2022: 5,88%). ***Kedvezőtlen, hogy továbbra is magas azok aránya, akik szerint alacsony az oktatás színvonala (tavaly 17,65%, idén 16%). Ez azért is furcsa, mert a tanulmányi átlagok a gyenge előképzettség, esetleg szorgalom hiány miatt romlanak. Ezeket a kedvezőtlen mutatókat a jövőben javítani szükséges.***

1. **A leginkább fejlesztett képességek**

A szakon folyó képzés a hallgatók megítélése szerint leginkább az Önálló tanulási készség megszerzésének képességét ( bár ez a mutató a 2022-es 88,24%-ről 44%-ra csökkent), a Megszerzett tudás alkalmazását (ez a mutató is 41,18%-ról 40%-ra csökkent), a Lexikális tudásukat (ez is 64,71-ről 36%-ra csökkent) és a Toleranciájukat (23,53%-ról 36%-ra nőtt) fejlesztette. A többi területen hullámzó a mutatók változása. Romlottak a mutatók a Gondolkodásmódnál (41,18%-ról 32%-re), a Csapatmunkánál (41,18%--ról 24%-ra), az Önkifejezésnél (5,88%-ról 4%-ra), és a Vitakészségnél (11,76%-ról 8%-ra). Javultak a mutatók a Kreatívitásnál (5,88%-ról 20%-ra) és az Innováció területén (0%-ról 12%-ra).

1. **Az oktatók szakmai felkészültsége**

***Az oktatók szakmai felkészültségének hallgatói megítélése egészében kedvezően alakult***. Amíg a kiemelkedő minősítés 29,41%-ról 32%-ra és a megfelelő minősítés 23,53%-ról 32%-ra nőtt, addig az oktatók egyénenként erősen változó megítélése 41,18%-ról 32%-ra, míg az oktatók változó szakmai felkészűltségét minősítők aránya 5,88%-ról 4%-ra csökkent.

1. **Tantárgyi követelményrendszer**

***A tantárgyi követelményrendszer hallgatói megítélése pozitívan alakult ebben az évben.***  Kissé javult a Magasak a követelmények, de teljesíthetők megítélés aránya, ami az előző évi 29,41%-ról 32%-ra és a Magasak a követelmények, nagyon nehezen teljesíthetők véleményezők aránya 23,53%-ról 32%-ra nőtt. A követelményeket alacsonynak ítélő vélemények aránya a tavalyi 5,88%-ról 4%-ra csökkent. Jelentéktelenül változott azok aránya, akik Reálisnak, a közvetített tananyaggal arányosnak tartja a követelményeket (2022-ben 47,06%, 2023-ban 44%).

1. **Az oktatók és hallgatók viszonya**

***Az oktatók és hallgatók viszonya az eltelt év alatt alig változott.*** A kölcsönös tisztelet és megbecsülés (2022: 4,59%; 2023: 4,48%), valamint a segítségnyújtás és konzultációs lehetőségek biztosítása (2022: 4,12%; 2023:4,36% ) közel azonos értékű. 20023-ban megjelent két új szempont, ahol a hallgatók a Partneri viszonyt 3,84-re értékelték, míg 2,96, viszonylag alacsony pontot adtak arra, hogy Kevés odafigyelést kapunk. ***Ebből látható, hogy igénylik a nagyobb törődést az oktatók oldaláról.***

1. **Gyakorlati képzés**

***A szakhoz kapcsolódó gyakorlati képzésben a vélemények rámutatnak arra, hogy ezen a területen javítani szükséges a mutatókat.*** Csökkent a Jól szervezett, átgondolt, naprakész tudást biztosító vélemények aránya (2022: 58,82%- ról 2023: 52%-ra) és nőtt azok aránya, 0%-ról 16%-ra, akik szerint Jól szervezett, de elavult tudást közvetít. 41,18%-ról 28%-ra csökkent azok aránya, akik szerint Rosszul szervezett, nem tölti be a funkcióját a gyakorlati képzés.

1. **Infrastruktúra**

***Ezen a területen a mutatók vegyesen változtak 2023-ban 2022-höz viszonyítva, körülbelül fele-fele arányban javultak, illetve romlottak.*** A következő négy területen javultak a mutatók: Laborok és műhelyek felszereltsége (2022: 2,77; 2023: 3,63), a Könyvtári szolgáltatások (2022: 2,5, 2023:2,6), a Jegyzetellátottság (2022:3,67, 2023: 3,84) és az Akadálymentesítés minősége (2022: 3,75; 2023: 5,4), Romlottak a mutatók: a Számítógépek száma (2022: 3,92, 2023:3,22), a Számítógépek elérhetősége (2022: 3,54, 2023: 3) a Tantermek felszereltsége (2022:3,31; 2023:3,24), az Oktatástechnika (2022:3,33, 2023:3,32), illetve az Internet elérhetősége (2022: 3,06; 2023: 2,17).

1. **A szak által szervezett tanulmányutak, üzemlátogatások**

***Nem változtak jelentősen a szak által szervezett tanulmányutakkal, üzemlátogatásokkal kapcsolatos mutatók.*** Ezért csak felsorolás jelleggel az egy év alatti változások: Teljes egészében elégedett a lehetőségekkel: 2022-ben 11,76%, 2023-ben: 28%, Kevés hallgató számára biztosítottak ezek a lehetőségek: 2022-ben 5,88%, 2023-ben:28%, Számomra nem elérhetők ezek a lehetőségek: 2022-ben 23,53%, 2023-ben 20%, Egyáltalán nem szerveznek ilyen utakat (2022: 58,82%; 2023: 44%).

1. **A Tanulmányi és Felvételi Csoport működésének véleményezése**

***Mindegyik területen elég alacsony a pontszám a Csoport munkájának a megítélésében, alig van változás***. Az Ügyintézés gyorsasága 2,29-ről 2,28-ra, az Ügyintézés pontossága 2,76-ról 2,6-ra, a Szakmai felkészültség 2,94-ről 3,16-ra, A dolgozók segítőkészsége 2,82-ről 2,84-re, A fogadóórák időpontja 2,06-ról 2,84-re és A hallgatók tájékoztatásának minősége 2,82-ről 2,32-re változott.

**10.) Intézeti adminisztráció**

***Az intézeti adminisztráció megítélése az előző évhez viszonyítva kedvezőtlenül alakult***, 2,36-2,92-ig terjedő értékelést kapott (előző évben ez 2,71-3 volt).

**11.) Kreditek és órarend**

Romlott a kreditek elismertetésének hallgatói megítélése (2022: 3,5; 2023: 2,8-3) és az órarend rugalmas átalakítása (2022: 3,42; 2023: 3,04).

1. **A szak megítélése**

***A szak hírnevének hallgatói megítélése*** (4,47-ről 5,04-re), ***a szakképzettség*** ***piacképességének értékelése*** (4,35-ről 4,92-re) ***és elhelyezkedési esélyeik*** (2022:3,82; 2023: 4,6). ***is a hallgatók megítélése szerint 2023-ben határozottan jobb volt, mint az előző évben.***

1. **Elhelyezkedési szándék**

***A kérdőívet kitöltő hallgatók (100%-a) repülőmérnökként szeretne elhelyezkedni***.

**12. A hallgatói vélemények alapján megfogalmazott javaslatok az intézeti vezetés felé:**

***Itt a hallgatói javaslatokban jelentkezik a 2022/2023 tanév téli hónapjaiban a fűtési költség csökkentése miatti átköltözés okozta kényelmetlenség.***

- A repülési gyakorlat régi típusú repülőgépekkel történik. A szimulátor elavult, sokszor lefagy, aligha mondható színvonalasnak.

Észrevételem: A Cessna 152 és a Piper PA28 repülőgép típusok repülő tulajdonságaik és kezelhetőségük alapján a pilótaképzésben legjobban elterjedt repülőgépek. A Tréner Kft. 31 éve eseménymentesen végzi a hallgatóink gyakorlati képzését és bár drágább ezeknek a típusoknak az üzemeltetése, mint a most „divatos” Rotax912 motoros kompozit LSA kategóriájú repülőgépeké, de aki ezekkel megtanul repülni, annak úgy felső-, mint alsószárnyas repülőgépen megfelelő gyakorlata lesz a nagygépes továbbképzéshez

- A diplomába rendesen legyen beleírva angolul is, hogy repülőmérnök (jelenleg Hivatásos repülőgép-vezető van beírva szaknévnek), hiszen erre a szakra nyertek felvételt a hallgatók. Ez ügyben a hallgatók már írtak levelet a Minisztériumnak, ahol belátták a hibájukat és az angol nyelvű szaknév módosítása folyamatban van.

- A téli hónapokban a tantermeket nem össze-vissza, hanem a C épületben kellene biztosítani a repülőmérnök szakos hallgatóknak, hiszen itt vannak a laboratóriumok, ahol a gyakorlatokat meg lehet tartani. Az agrár és mérnök szakoknak mindenképpen biztosítsák a C épület fűtését, mivel csak ebben az épületben lehetséges a gyakorlatok megtartása. A gyakorlatokat nem tudtuk rendesen megtartani ebben a félévben a C épület zárva tartása miatt.

Megjegyzés: A fűtési költség csökkentése miatt 2022 telén a C épület le volt zárva és ezért az A és B épületben és a körelőadókban voltak az órák megtartva.

- A C épület hátsó (valójában a kollégiumból megközelítve elülső) ajtajához a hallgatók elfogadható térítés ellenében kapjanak beléptetőkártyát, mivel aki a kollégiumból megy a C épületbe, annak jelenleg meg kell kerülnie az épületet.

- A hallgatók ebben az évben is felvetették, hogy a szakma gyors változásait lekövető, mindig a legfrissebb tankönyveket, segédanyagok beszerzését, Ipad biztosítását, a hatósági vizsgákra való könnyű felkészülést biztosító online kérdésbankhoz előfizetés biztosítását tartják szükségesnek. Felmérjük ennek költségkihatását és ennek megfelelően fogjuk meghatározni a következő tanévre a képzés önköltségét. Ezek közül az Aviationexam kérdésbank egy éves előfizetési költsége már be van építve a jelenlegi önköltségbe.

- A hallgatók kifejezték abbéli véleményüket, hogy nem kellene felvenni minden szakmailag teljesen alkalmatlan jelentkezőt - pusztán anyagi megfontolásból - , mert ezáltal folyamatosan csökken a képzés színvonalat és a képzés hírneve. Ezt a véleményt nyilván olyan hallgató fogalmazta meg, aki tudja teljesíteni az elvárásokat. A felvételi eljárás részét képező pályaalkalmassági vizsgálatnak kell ezt a problémát megoldani, ott kell kiszűrni azokat a jelölteket, akik várhatóan nem eléggé motiváltak (szorgalmasak) ehhez a pályához.

- Lehetne fejleszteni a szak promótálását. A Milton Friedman Egyetem és a BME ezen a téren előttünk jár. A nyíregyházi repülés egy bizonyos körben - akik ismerik a korábbi képzés eredményeit - olyan népszerű, hogy konkrétan egy menő brandet fel lehetne rá építeni. Az interneten működtetünk honlapot, de erre a célra a hallgatók által befizetett önköltségből jelenleg nem jut

- Kedvezőtlennek tartják a hallgatók, hogy semmilyen szociális ösztöndíjra nincs lehetőségük a szakon, pusztán a képzés önköltséges mivolta miatt. Ezen nem tudunk segíteni, illetve felhívjuk a figyelmet a Diákhitel1-re, ami - igaz nem kamatmentesen – fedezetet nyújt a megélhetésre.

- 2022-ben indult a Stipendium Hungarica ösztöndíjas angol nyelvű repülőmérnöki szakunk, ami a hallgatóink szerint azért igazságtalan, mert ebbe magyar állampolgár nem vehet részt és ők még anyagi támogatást is kapnak. Korábban már mi is felvetettük a Minisztérium felé, hogy a kisgépes repülés (oktatás, utasreptetés, mezőgazdasági repülés stb.) utánpótlása nincs biztosítva Magyarországon. A jelenlegi 26,6 millió forint önköltséget a közforgalmi pilóták vissza tudják fizetni, de a kisgépes repülésben jóval alacsonyabbak a jövedelmek. Évente legalább 3-4 főt fel kellene venni államilag finanszírozott (ANA) képzésre külön ponthatárral, ahová biztosan igen nagy lenne a túljelentkezés és a felvételi ponthatár.

Nyíregyháza, 2023. június 30.

Dr. Gáti Balázs szakfelelős

repülőmérnöki alapszak